**OBRAZAC 5**

**Ministarstvo pravde, ljudskih i manjinskih prava**

**IZVJEŠTAJ O SPROVEDENOJ JAVNOJ RASPRAVI**

**o Nacrtu Strategije socijalne inkluzije Roma i Egipćana u Crnoj Gori 2021-2025. sa Akcionim planom za 2021. godinu**

**Vrijeme trajanja javne rasprave:** Javna rasprava je održana u periodu od 28. maja do i sa 17. junom 2021. godine.

Na osnovu Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija („Službeni list CG“, br. 041/18), Ministarstvo pravde, ljudskih i manjinskih prava je sprovelo Javnu raspravu koja je trajala 20. dana, od 28. maja 2021. godine do i sa 17. junom 2021. godine.

**Način sprovođenja javne rasprave:**

U okviru Javne rasprave, data je mogućnost da građani/građanke, stručne i naučne institucije, državni organi, Glavni grad, Prijestonica i opštine, romski savjet, nevladine organizacije, mediji i druge zainteresovane organizacije, zajednice i pojedinici, svoje komentare, predloge i sugestije mogu dostaviti Ministarstvu pravde, ljudskih i manjinskih prava na adresu: Podgorica, ul. Vuka Karadžića br. 3, ili na e\_mail: ramiz.sahman@mpa.gov.me .

**Ovlašćeni predstavnici ministarstva koji su učestvovali u javnoj raspravi:** mr Sokolj Beganaj, načelnik Direkcije za inkluziju Roma i Egipćana, mr Ramiz Šahman, samostalni savjetnik II i Tatjana Filipović, samostalna savjetnica III.

**Podaci o broju i strukturi učesnika u javnoj raspravi:**

U okviru Javne rasprave, organizovane su tri javne rasprave – okrugla stola, i to:

* **01. juna, 2021. godine (utorak):**  u Beranama, u Sali Skupštine Opštine, od 12.00 do 14.00 časova – 9 učesnika/učesnica;
* **09. juna, 2021. godine (srijeda)**: u Tivtu, u sali Skupštine Opštine, od 13:00 do 15.00 časova – 9 učesnika/učesnica;
* **17. juna, 2021. godine (četvrtak):** u Podgorici, u Sali stare zgrade Vlade Crne Gore (ul. Jovana Tomaševića bb), od 11:00 do 14.00 časova – 33 učesnika/učesnice;

|  |  |  |  |
| --- | --- | --- | --- |
| **Okrugli sto u okviru javne rasprave**  | **Broj učesnika/učesnica** | **Datum realizacije** | **Vrijeme realizacije** |
| Prvi | 9 | 1. jun 2021.
 | 12.00 – 14.00 |
| Drugi | 9 | 09. jun 2021. | 13.00 – 15.00 |
| Treći | 33 | 17. jun 2021. | 11.00 – 14.00 |
| **UKUPNO** | **51** |

Na okruglim stolovima su učestvovali predstavnici/predstavnice Ministarstva zdravlja; Zavoda za statistiku Crne Gore; Ministarstva prosvjete, nauke, kulture i sporta; Crvenog krsta Crne Gore; Centra za očuvanje i razvoj kulture manjina Crne Gore; Regionalnog savjeta za saradnju (RCC); Savjeta Evrope; Lokalnih samouprava: Pljevlja, Bijelo Polje, Berane; Kotor; Nikšić, Ulcinj; Glavnog grada Podgorica; Romskog savjeta; Help -Hilfe zur Selbsthilfe**;** nevladinih organizacija: Mladi Romi, Klub kulture, Romi sa sjevera, Romski pokret, CEDEM, Fondacija ruka prijateljstva, Udruženje za podršku Roma i Egipćana. U javnoj raspravi su elektronskim putem, slanjem predloga i sugestija, učestvovali: DG NEAR, Delegacija EU u Crnoj Gori i UNICEF.

**Rezime dostavljanih primjedbi, predloga i sugestija, sa navedenim razlozima njihovog prihvatanja, odnosno neprihvatanja:**

Predlozi, sugestije i komentari koji su u toku trajanja Javne rasprave ponuđeni na razmatranje mogu se grupisati u sljedećih nekoliko tema:

**PRIHVAĆENI PREDLOZI**:

**Predlog broj 1**: Sistematizovati radno mjesto “Saradnik u socijalnoj inkluziji Roma i Egipćana u oblasti zdravstvene zaštite” u Domu zdravlja u Bijelom Polju.

**Odgovor obrađivača**: Nacrtom Akcionog plana za 2021. godinu u oblasti “Zdravlja” predviđena je aktivnost broj 7.1 koja glasi “Prijem 2 Saradnika u zravstvenoj zaštiti Roma i Egipćana (Nikšić, Bijelo Polje)”. Iz tih razloga smatramo da je ovaj predlog već obuhvaćen predmetnim nacrtom Akcionog planog za 2021. godinu.

**Predlog broj 2**: U nacrtu Strategije socijalne inkluzije Roma i Egipćana u Crnoj Gori 2021-2025. i nacrtu Akcionog plana za 2021. godinu oblast “Politička participacija” preimenovati u „Politička i društvena participacija“, te dopuniti nacrt Akcionog plana za 2021. godinu sljedećim aktivnostima: 1. „Formiranje i funkcionisanje lokalnih akcionih grupa u 8 opština u Crnoj Gori“ (Indikator rezultata: Formirano 8 lokalnih akcionih grupa uz učešće najmanje 80 predstavnika romske i egipćanske zajednice; Nadležna organizacija: Savjet Evrope; Vremenski okvir: III kvartal – IV kvartal 2021; Izvor finansiranja: ROMACTED program - EU i Savjet Evrope; 2. „Angažovanje 8 fasilitatora koji će raditi na povezivanju članova romske zajednice sa predstavnicima lokalnih institucija“ i 3. „Jačanje kapaciteta lokalnih samouprava za rad na socijalnoj inkluziji Roma i Egipćana i uključivanje predstavnika romske zajednice u procese donošenja odluka“.

**Odgovor obrađivača**: U nacrtu Strategije socijalne inkluzije Roma i Egipćana u Crnoj Gori 2021-2025. i nacrtu Akcionog plana za 2021. godinu naziv oblasti “Politička participacija” zamjenjuje se u naziv „Politička i društvena participacija“. Takođe, u Akcionom planu za 2021. godinu u oblasti „Politička i društvena participacija“ dodaju se sljedeće aktivnosti: „Formiranje i funkcionisanje lokalnih akcionih grupa u 8 opština u Crnoj Gori“ (Indikator rezultata: Formirano 8 lokalnih akcionih grupa uz učešće najmanje 80 predstavnika romske i egipćanske zajednice; Nadležna organizacija: Savjet Evrope; Vremenski okvir: III kvartal – IV kvartal 2021; Izvor finansiranja: ROMACTED program - EU i Savjet Evrope; 2. „Angažovanje 8 fasilitatora koji će raditi na povezivanju članova romske zajednice sa predstavnicima lokalnih institucija“ i 3. „Jačanje kapaciteta lokalnih samouprava za rad na socijalnoj inkluziji Roma i Egipćana i uključivanje predstavnika romske zajednice u procesu donošenja odluka“.

**PREDLOZI KOJI NIJESU PRIHVAĆENI:**

**Predlog broj 1**: Uključiti u Akcioni plan za 2021. godinu aktivnost “Zapošljavanje *Saradnika u socijalnoj inkluziji Roma i Egipćana u oblasti obrazovanja* na neodređeno vrijeme”.

**Odgovor obrađivača**: Asistenti u nastavi, prema Zakonu o vaspitanju i obrazovanju djece sa posebnim obrazovnim potrebama (Sl. RCG 080/04, Sl CG „045/10 i 047/17“), ne mogu imati zasnovan radni odnos na neodređeno vrijeme, prema članu 30a stav 3. koji propisuje da „Škola zaključuje ugovor o radu sa asistentom u nastavi na određeno vrijeme, a najduže do kraja nastavne godine.“ Po istom principu angažuju se i Saradnici u socijalnoj inkluziji Roma i Egipćana u oblasti obrazovanja. Osim toga, *Saradnici u socijalnoj inkluziji Roma i Egipćana u oblasti obrazovanja* se angažuju na određeno vrijeme iz razloga što se radi o privremenoj mjeri/aktivnosti (angažovanje saradnika). Navedena aktivnost će se sprovoditi dok traje potreba za istom, odnosno onog trenutka kada prestane potreba za angažovanjem Saradnika (kada se ostvari cilj ove aktivnosti), ista se neće više realizovati. Iz gore navedenih razloga smatramo da predlog predlagača u dijelu koji se odnosi na zapošljavanje Saradnika na neodređeno vrijeme ne može biti prihvaćen. Međutim, u nacrtu Akcionog plana za sprovođenje Strategije za socijalnu inkluziju Roma i Egipćana 2021-2025. za 2021. godinu dodaje se Aktivnost br. 5.23, koja glasi: “Angažovanje Saradnika u socijalnoj inkluziji Roma i Egipćana u oblasti obrazovanja”, kao indikator rezultata “Angažovanje najmanje 20 Saradnika u socijalnoj inkluziji Roma i Egipćana u oblasti obrazovanja”, vremenski okvir “Od III kvartala do IV kvartala”, Izvor finansiranja “Budžet Ministarstva prosvjete, nauke, kulture i sporta”.

**Predlog broj 2**: Sredstva za aktivnost br. 5.3 koja glasi “Organizovati raspodjelu besplatnih udžbenika za djecu romske i egipćanske populacije od I do IX razreda osnovne škole” prenamijeniti za druge aktivnosti Ministarstva prosvjete, nauke, kulture i sporta, koje se odnose na inkluziju Roma i Egipćana u oblasti obrazivanja.

**Odgovor obrađivača**: Zakon o budžetu Crne Gore za 2021. godinu je usvojen 17 juna 2021. godine i planiranje novih aktivnosti u ovom trenutku nije moguće, iz kojeg razloga i navedeni predlog nije moguće prihvatiti. Takođe, sredstva koja su bila planirana za aktivnost broj 5.3. su namjenski preraspoređena Budžetom Crne Gore kako bi se koristila za navedenu svrhu, odnosno za sve učenike od I do IX razreda, uključujući i učenike/učenice romske i egipćanske zajednice.

**Predlog broj 3**: Početnu vrijednost (2021), Srednju vrijednost (2023) i krajnju vrijednost (2025) za Indikator učinka broj 4. u oblasti „Obrazovanje“ bi trebalo postaviti na drugačiji način kako bi se ostvario veći napredak vezano za broj osoba romske i egipćanske zajednice koji završavaju osnovnoškolske ustanove.

**Odgovor obrađivača**: Postavljene vrijednosti za Indikator učinka broj 4. u oblasti „Obrazovanje“ predstavljaju realnu procjenu onoga što je moguće ostvariti za naredni petogodišnji period, i postavljene su na osnovu podataka sa kojima *Ministarstvo prosvjete, nauke, kulture i sporta* raspolaže na osnovu broja osoba romske i egipćanske zajednice koje se stipendiraju.

**Predlog broj 4**: Osnovati fond za zapošljavanje Roma i Egipćana.

**Odgovor obrađivača**: *Ministarstvo pravde ljudskih i manjinskih prava* će u saradnji sa nadležnim institucijama uputiti uz obrazloženje inicijativu za osnivanje Fonda za zapošljavanje Roma i Egipćana. S tim u vezi, u Akcionom planu za 2021. godinu se dodaje aktivnost koja glasi “Pokrenuti inicijativu za osnivanje Fonda za zapošljavanje Roma i Egipćana”, indikator rezultata glasi “Pokrenuta inicijativa za osnivanje Fonda za zapošljavanje Roma i Egipćana”, vremenski okvir glasi “od III kvartala do IV kvartala 2021. godine”. U vezi sa navedenim, predlog se ne prihvata, ali će do kraja 2021. godine će biti pokrenuta inicijativa za osnivanje Fonda, a samo osnivanje će zavisiti od detaljne analize ovog predloga od strane nadležnih institucija.

**Predlog broj 5**: Obezbijediti stažiranje osoba romske i egipćanske zajednice koji imaju završenu srednju školu u organima državne uprave.

**Odgovor obrađivača**: Zakon o budžetu Crne Gore za 2021. godinu je usvojen 17 juna 2021. godine i istim za 2021. godinu nije previđena stavka za predloženu aktivnost te iz navedenog razloga predlog predlagača nije moguće prihvatiti za Akcioni plan za 2021. godinu, ali će ovaj predlog biti razmatran prilikom izrade Akcionog plana za sprovođenje Strategije socijalne inkluzije Roma i Egipćana 2021-2025 za period 2022-2023.

**Predlog broj 6**: Indikatore učinka, umjesto u procentima, navoditi u brojevima (kvalitativno).

**Odgovor obrađivača**: U Crnoj Gori nadležne insitucije ne razvrstavaju podatke po pripadnosti romskoj i egipćanskoj populaciji. Osim broja učenika romske i egipćanske zajednice koji pohađaju Osnovnu i srednju školu (informacioni sistem MEIS), i broja osoba koje se dobrovoljno izjasne da su pripadnici romske ili egipćanske zajednice prilikom evidencije nezaposlenih osoba u Zavodu za zapošljavanje Crne Gore, ne posjedujemo zvanične podatke nadležnih institucija po pripadnosti romskoj i egipćanskoj zajednici. Iz navedenog razloga, kao polazne vrijednosti za indikatore učinka su korišćeni podaci iz Istraživanja koji su izraženi u procentima, te ovaj predlog predlagača nije moguće prihvatiti.

**Predlog broj 7**: Za početnu, srednju i krajnju vrijednost za Indikator učinka broj 3 koji glasi „Smanjiti procenat Roma i Egipćana zaposlenih u neformalnom sektoru“ kod Operativnog cilja broj 6 u oblasti Zapošljavanja koristiti broj osoba koje se nalaze na evidenciji nezaposlenih osoba u Zavodu za zapošljavanje Crne Gore.

**Odgovor obrađivača**: Izjašnjavanje o nacionalnoj pripadnosti prilikom prijave na evidenciju nezaposlenih osoba je isključivo dobrovoljno i broj evidentiranih osoba kod Zavoda za zapošljavanje Crne Gore ne prikazuje realno stanje o broju nezaposlenih osoba romske i egipćanske zajednice. Takođe, ne možemo biti sigurni da osobe koje se nalaze u evidenciji nezaposlenih osoba Zavoda za zapošljavanje Crne Gore ne rade u neformalnom sektoru. Iz tog razloga smatramo da je najbolji način mjerenja predmetnog indikatora učinka kroz istraživanja, kako je i navedeno u predmetnom nacrtu Strategije, te ovaj predlog predlagača nije moguće prihvatiti.

**Predlog broj 8**: Krajnja vrijednost kod Indikatora učinka broj 1. u oblasti „Zdravlje“ koji glasi „Povećati prosječno trajanje životnog vijeka pripadnika romske i egipćanske zajednice“ je postavljen ambiciozno i treba je korigovati u smislu da se prikaže broj Roma i Egipćana koji koriste zdravstvene usluge odabranog/porodičnog doktora ili u smislu podizanja svijesti o reproduktivnom zdravlju, poboljšanju roditeljskih vještina i sl.

**Odgovor obrađivača**: Zdravstvene ustanove ne vode evidenciju korisnika usluga po pripadnosti romskoj i egipćanskoj zajednici te je iz tog razloga nemoguće postaviti početnu, srednju i krajnju vrijednost predloženog Indikatora učinka „Broj Roma i Egipćana koji koriste zdravstvene usluge odabranog/porodičnog doktora“. Podizanje svijesti o reproduktivnom zdravlju i poboljšanje roditeljskih vještina su Akcionim planom za 2021. godinu predviđene kao aktivnosti gdje su definisani indikatori rezultata. Iz tih razloga navedeni predlozi predlagača ne mogu biti prihvaćeni.

**Predlog broj 9**: Angažovati jednog Saradnika u socijalnoj inkluziji Roma i Egipćana u oblasti obrazovanja u osnovnim školama na teritoriji Opština u kojima je ukupan broj učenika romske i egipćanske zajednice manji od 70. Obrazloženje: Jedan Saradnik u socijalnoj inkluziji Roma i Egipćana u oblasti obrazovanja se angažuje na 70 učenika romske i egipćanske zajednice u osnovnim školama. S obzirom da postoje određene Opštine u kojima ukupan broj učenika romske i egipćanske zajednice nije veći od 70, Osnovne škole u tim Opštinama nemaju pravo da angažuju Saradnika. Na taj način učenici romske i egipćanske zajednice u tim Opštinama nemaju podršku koju Saradnici pružaju djeci u školama u drugim Opštinama gdje je broj učenika veći od 70.

**Odgovor obrađivača**: *Ministarstvo pravde, ljudskih i manjinskih prava* će uz obrazloženje uputiti navedeni predlog Ministarstvu prosvjete, nauke, kulture i sporta kako bi se isti uzeo u razmatranje prilikom izrade Akcionog plana za sprovođenje Strategije za period 2022-2023. *Zakon o budžetu Crne Gore za 2021. godinu* je usvojen 17 juna 2021. godine i obezbjeđivanje finansijskih sredstava za realizaciju navedenog predloga u ovom trenutku nije moguće, iz kojeg razloga i navedeni predlog nije moguće prihvatiti.

**SUGESTIJE:**

**Sugestija broj 1**: U nacrtu Akcionog plana za 2021 godinu u oblasti Stanovanje za aktivnost br. 4.10 kao partnera dodati NVO “Mladi Romi”.

**Odgovor obrađivača**: U nacrtu Akcionog plana za 2021. godinu u oblasti Stanovanja kod Aktivnosti br. 4.10 kao partner u sprovođenju iste dodaju se riječi: “NVO Mladi Romi”.

**Sugestija broj 2**: U nacrtu Akcionog plana za 2021. godinu u oblasti „Obrazovanje“ kod aktivnosti br. 5.4 brisati riječi “i srednjim”.

**Odgovor obrađivača**: U nacrtu Akcionog plana za 2021. godinu kod Aktivnosti br. 5.4 brišu se riječi “i srednjim” i Aktivnost br. 5.4. glasi “Organizovati besplatan prevoz učenika/učenica, romske i egipćanske populacije za polaznike u osnovnim školama”.

**Sugestija broj 3**: U nacrtu Akcionog plana za 2021. godinu u oblasti Obrazovanja kod aktivnosti br. 5.17 u koloni pod nazivom “Sredstva planirana za sprovođenje aktivnosti” brisati tekst “10.000,00 €”.

**Odgovor obrađivača**: U nacrtu Akcionog plana za 2021. godinu u oblasti Obrazovanja kod aktivnosti 5.17 u koloni pod nazivom “Sredstva planiranja za sprovođenje aktivnosti” briše se tekst “10.000,00 €”.

**Sugestija broj 4**: U nacrtu Akcionog plana za 2021. godinu u oblasti „Socijalna i porodična zaštita“ kod aktivnosti br. 10.10 u koloni pod nazivom “Nadležna institucija/organizacija” dodati tekst “NVO Udruženje Roditelji”.

**Odgovor obrađivača**: U nacrtu Akcionog plana za 2021. godinu u oblasti Socijalna i porodična zaštita kod aktivnosti br. 10.10 u koloni “Nadležna institucija/organizacija” dodaje se tekst “NVO Udruženje Roditelji”.

**Sugestija broj 5**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 31. u trećem pasusu u prvoj rečenici riječ “izvještaj” zamijeniti sa riječju “analiza” i brisati riječi “u saradnji sa Upravom za statistiku „Monstat“”. Takođe, za navedenu rečenicu dodati fus-notu sljedeće sadržine: <https://www.unicef.org/montenegro/media/17686/file/UNICEF%20-%20MODA%20MNE_web.pdf.pdf>.

**Odgovor obrađivača:** U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 31., u trećem pasusu u prvoj rečenici, riječ “izvještaj” zamjenjuje se riječju “analiza” i brišu se riječi “u saradnji sa Upravom za statistiku „Monstat“”. Takođe, za navedenu rečenicu dodaje se fus-nota sljedeće sadržine: <https://www.unicef.org/montenegro/media/17686/file/UNICEF%20-%20MODA%20MNE_web.pdf.pdf>.

**Sugestija broj 6**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 41. u trećem pasusu u trećoj rečenici riječ “procijenili” zamijeniti sa riječju “utvrdio”.

**Odgovor obrađivača:** U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 41., u trećem pasusu u trećoj rečenici, riječ “procijenili” zamjenjuje se sa riječju “utvrdio”.

**Sugestija broj 7**: U cijelom tekstu nacrta *Strategije socijalne inkluzije Roma i Egipćana u Crnoj Gori 2021-2025*. riječi “MONSTAT-a i UNICEF-a” zamijeniti sa riječima “MICS 6 2018”.

**Odgovor obrađivača:** U cijelom tekstu nacrta *Strategije socijalne inkluzije Roma i Egipćana u Crnoj Gori 2021-2025*. riječi “MONSTAT-a i UNICEF-a” zamjenjuju se riječima “MICS 6 2018”.

**Sugestija broj 8**: U tekstu nacrta Akcionog plana za 2021. godinu u oblasti “Siromaštvo” kod aktivnosti br. 2.4 u koloni pod nazivom “Izvor finansiranja” brisati riječ “MONSTAT”.

**Odgovor obrađivača**: U tekstu nacrta Akcionog plana za 2021. godinu u oblasti “Siromaštvo” kod aktivnosti br. 2.4 u koloni “Izvor finansiranja” briše se riječ “MONSTAT”.

**Sugestija broj 9**: U tekstu Nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 17. u prvom pasusu dodati stavku broj 8 sljedeće sadržine “Strateški akcioni plan Savjeta Evrope za inkluziju Roma i Putnika (2020 - 2025)” i za istu dodati fus-notu sljedeće sadržine: <https://rm.coe.int/coe-strategic-action-plan-for-roma-and-traveller-inclusion-en/16809fe0d0> .

**Odgovor obrađivača**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 17. u prvom pasusu dodaje se stavka broj 8 sljedeće sadržine “Strateški akcioni plan Savjeta Evrope za inkluziju Roma i Putnika (2020 - 2025)” i za istu se dodaje fus-nota sljedeće sadržine: <https://rm.coe.int/coe-strategic-action-plan-for-roma-and-traveller-inclusion-en/16809fe0d0> .

**Sugestija broj 10**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 17. u prvom pasusu dodati stavku broj 9 sljedeće sadržine “Preporuka CM/Rec(2020)2 Komiteta ministara državama članicama o uključivanju istorije Roma i/ili Putnika u školske programe i nastavne materijale” i za istu dodati fus-notu sljedeće sadržine: <https://search.coe.int/cm/Pages/result_details.aspx?ObjectId=09000016809ee48c> .

**Odgovor obrađivača**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 17. u prvom pasusu dodaje se stavka broj 9 sljedeće sadržine “Preporuka CM/Rec(2020)2 Komiteta ministara državama članicama o uključivanju istorije Roma i/ili Putnika u školske programe i nastavne materijale)” i za istu se dodaje fus-nota sljedeće sadržine: <https://search.coe.int/cm/Pages/result_details.aspx?ObjectId=09000016809ee48c> .

**Sugestija broj 11**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 17. u dijelu gdje se navode ključna dokumenta Savjeta Evrope dodati sljedeće stavke: „Izvještaj i preporuke ECRI-ja za Crnu Goru“ i „Izvještaj i preporuke za sprovođenje Evropske povelje za regionalne i manjinske jezike“.

**Odgovor obrađivača:** U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 17. u dijelu gdje se navode ključna dokumenta Savjeta Evrope dodaju se sljedeće stavke: „Izvještaj i preporuke ECRI-ja za Crnu Goru“ i „Izvještaj i preporuke za sprovođenje Evropske povelje za regionalne i manjinske jezike“.

**Sugestija broj 12**: Indikator broj 2. u vezi sa Operativnim ciljem broj 9 koji glasi „Procenat žena starosti 20-24 godine koje su stupile u brak prije svoje 15 odnosno prije svoje 18 godine (SDG 5.3.1)“ nije jasan jer je nemoguće retroaktivno promijeniti ovaj podatak.

**Odgovor obrađivača**: Početna vrijednost kod Indikatora broj 2. u vezi sa Operativnim ciljem broj 9 koji glasi „Procenat žena starosti 20-24 godine koje su stupile u brak prije svoje 15 odnosno prije svoje 18 godine (SDG 5.3.1)“ je preuzeta iz MICS 6 2018 istraživanja. Na sredini i kraju sprovođenja Strateškog dokumenta će se vrštiti mjerenje navedenog indikatora učinka, odnosno istraživanje gdje za mjerenje navedenog indikatora neće biti obuhvaćene iste osobe koje su bile obuhvaćene MICS 6 2018 već osobe koje će u vrijeme sprovođnje novog istraživanja imati od 20 do 24 godine starosti.

**Sugestija broj 13**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. sa Akcionim planom za 2021. godinu adresirati preporuke UN-a o sprječavanju dječijih brakova, uključujući izmjene Zakona u vezi sa minimalnom dobi za stupanje u bračnu zajednicu.

**Odgovor obrađivača**: Pitanje je od velikog značaja za predmetnu politiku i razmatranje istog će biti stavljeno na dnevni red prilikom izrade narednih Akcionih planova za sprovođenje Strategije.

**Sugestija broj 14**: Objasniti kako se planira sprovesti praćenje sprovođenja Strategije.

**Odgovor obrađivača**: Način praćenja sprovođenja *Strategije socijalne inkluzije Roma i Egipćana u Crnoj Gori 2021-2025*. je opisano u dijelu teksta nacrta Strategije pod sljedećim naslovom „Monitoring, izvještavanje i evaluacija“. Mjerenje srednje i krajnje vrijednosti indikatora učinka će se vršiti po novoj Metodologiji (centralizovanog istraživanja) o položaju građana romske i egipćanske zajednice koju će razviti Uprava za statistiku Crne Gore u saradnji sa Regionalnim savjetom za saradnju (RCC).

**Sugestija broj 15**: U tekstu nacrta *Strategije socijalne inkluzije Roma i Egipćana u Crnoj Gori 2021-2025.* na stranici broj 20 nalazi se grafikon sa svih 10 operativnih ciljeva, koji se zatim razrađuju, ali pred kraj postoje područja poput porodičnog nasilja, dječjih brakova, prosjačenja djece, trgovine ljudima i nije jasno u kojoj oblasti pripadaju.

**Odgovor obrađivača**: U tekstu nacrta *Strategije socijalne inkluzije Roma i Egipćana u Crnoj Gori 2021-2025.* na stranici broj 20 nalazi se grafikon gdje se prikazuju poglavlja nacrta Strategije na kojima je zasnovana analiza stanja predmetnog nacrta strateškog dokumenta. Borba protiv porodičnog nasilja, dječijih brakova, prosjačenja i trgovine ljudima potpadaju pod poglavlje „Socijalna i porodična zaštita“, gdje su definisani indikatori učinka kojima će se mjeriti napredak u ovoj oblasti, a samim tim i kada je u pitanju borba protiv navedenih negativnih pojava.

**Sugestija broj 16**: Na stranici broj 49 nacrta *Strategije socijalne inkluzije Roma i Egipćana u Crnoj Gori 2021-2025*. brisati dio teksta koji se odnosi na *Uredbu o subvencijama za zapošljavanje određenih kategorija nezaposlenih osoba* jer ista nije na snazi.

**Odgovor obrađivača**: Na stranici broj 49 nacrta *Strategije socijalne inkluzije Roma i Egipćana u Crnoj Gori 2021-2025*. briše se dio teksta koji se odnosi na *Uredbu o subvencijama za zapošljavanje određenih kategorija nezaposlenih osoba*.

**Sugestija broj 17**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 11. za riječi „Seminara o inkluziji Roma“ dodati fus-notu sljedeće sadržine „Preporuke sa seminara „Inkluzivno društvo: unapređenje socio-ekonomskog položaja Roma i Egipćana u Crnoj Gori“ jun 2018. godine“.

**Odgovor obrađivača**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 11. za riječi „Seminara o inkluziji Roma“ dodaje se fus-nota sljedeće sadržine „Preporuke sa seminara „Inkluzivno društvo: unapređenje socio-ekonomskog položaja Roma i Egipćana u Crnoj Gori“ jun 2018. godine“.

**Sugestija broj 18**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 4. u grafikonu broj 1.1. dodati tekst sljedeće sadržine „Nevladine organizacije“.

**Odgovor obrađivača**: U tekstu nacrta *Strategije socijalne inkluzije Roma i Egipćana u Crnoj Gori 2021-2025*. na stranici broj 4. u grafikonu broj 1.1. dodaje se tekst sljedeće sadržine „Nevladine organizacije“.

**Sugestija broj 19**: Finansijska sredstva za implementaciju Akcionog plana za 2021. godinu nijesu dovoljna za dostizanje postavljenih indikatora učinka.

**Odgovor obrađivača**: Zakon o budžetu Crne Gore za 2021. godinu je usvojen 17 juna 2021. godine i zbog uticaja pandemije COVID 19 na ekonomiju Crne Gore aktivnosti nadležnih resora su planirane u skladu sa finansijskim mogućnostima za 2021. godinu. Vrijednosti indikatora učinka su postavljene za period 2021-2025. i na iste će se uticati, osim Akcionog plana za 2021. godinu, i budućim Akcionim planovima za period 2022-2023 i 2024-2025, za čiju realizaciju očekujemo da će se izdvajati značajnija finansijska sredstva.

**Sugestija broj 20**: U tekstu nacrta Akcionog plana za 2021. godinu u oblasti „Socijalna i porodična zaštita“ brisati aktivnost broj 10.1.

**Odgovor obrađivača**: U tekstu nacrta Akcionog plana za 2021. godinu u oblasti „Socijalna i porodična zaštita“ briše se aktivnost broj 10.1.

**Sugestija broj 21**: U tekstu nacrta Akcionog plana za 2021. godinu u oblasti „Socijalna i porodična zaštita“ kod aktivnosti broj 10.2. brisati riječi „i prosjačenja“.

**Odgovor obrađivača**: U tekstu nacrta Akcionog plana za 2021. godinu u oblasti „Socijalna i porodična zaštita“ kod aktivnosti broj 10.2. brišu se riječi „i prosjačenja“ i aktivnost glasi “Pruzanje preventivnih usluga porodicama koje su u riziku od dječjeg nedozvoljenog i ugovorenog braka“.

**Sugestija broj 22**: U tekstu nacrta Akcionog plana za 2021. godinu u oblasti „Socijalna i porodična zaštita“ kod aktivnosti broj 10.3. brisati riječi „prosjačenja i“.

**Odgovor obrađivača**: U tekstu nacrta Akcionog plana za 2021. godinu u oblasti „Socijalna i porodična zaštita“ kod aktivnosti broj 10.3. brišu se riječi „prosjačenja i“ i aktivnost glasi “Sprovoditi aktivnosti i kampanje o mehanizmima prevencije i pomoći žrtvama dječjeg ugovorenog braka ukljucujuci direknto djecu i porodice u aktivnosti“.

**Sugestija broj 23**: Nacrtom Akcionog plana za 2021. godinu nijesu u dovoljnoj mjeri predviđene aktivnosti koje se odnose na smanjenje procenta Roma i Egipćana zaposlenih u neformalnom sektoru i nije razmatrana akrivnost legalizacije Sakupljača sekundarnih sirovina.

**Odgovor obrađivača**: Vrijednosti indikatora učinka broj 3 „Smanjiti procenat Roma i Egipćana zaposlenih u neformalnom sektoru“ u oblasti „Zapošljavanje“ su postavljene za period 2021-2025. i na iste će se uticati, osim Akcionog plana za 2021. godinu, i budućim Akcionim planovima za period 2022-2023 i 2024-2025, za čiju realizaciju očekujemo da će se izdvajati značajnija finansijska sredstva. Ministarstvo pravde, ljudskih i manjinskih prava će tokom III i IV kvartala 2021. godine u saradnji sa nadležnim institucijama i predlagačem razmotriti mogućnost legalizacije sakupljača sekundarnih sirovina u cilju da se se ova aktivnost uključi u narednom Akcionom planu za period 2022-2023.

Mjesto i datum sačinjavanja izvještaja: Podgorica, 01. jul 2021. godine

Naziv organizacione jedinice Ministarstva pravde, ljudskih i manjinskih prava koja je odgovorna za pripremu nacrta strategije: Direkcija za inkluziju Roma i Egipćana .

Direkcija za inkluziju Roma i Egipćana

Načelnik

Mr Sokolj Beganaj, s.r.